Ego Petrus de Joigniaco, notum facio presentibus et futuris quod ego teneor reddere carissimo domino meo Herveo comiti Nivernensi, castrum de Colengiis Vinosis quociens a me petierit, tanquam sibi reddibile et fuerit expeditum, in eo statu in quo illud eidem tradidero; et quando dominus comes dictum castrum a me petierit ipse faciet michi prestari juramentum ab uno suo milite, in animam suam, quod michi illud reddet sicut superius est expressum. Quando vero primum sigillum comitis Joigniaci habuero, presentes litteras faciam sigillo roborari. Actum anno domini M° CC° XX° primo, mense decembri.